Peugeot 604

Peugeot 604 – verslo klasės lengvasis automobilis, kurį 1975–1985 metais gamino „Peugeot“. Per visą laikotarpį buvo pagaminti 153 252 automobiliai. Be Prancūzijos, mašinos buvo taip pat surenkamos „Kia“ gamykloje Pietų Korėjoje.

Istorija 
„604“ modelis su „Pininfarinos“ dizaino kėbulu pirmą kartą pristatytas 1975 m. kovą vykusioje Ženevos automobilių parodoje. Automobiliai pradėti pardavinėti tų pačių metų spalį. Šiame modelyje buvo naudojama „Peugeot 504“ važiuoklė, atnaujintos durys ir V6 PRV variklis, kurio darbinis tūris – 2,7 l, o išvystoma galia siekė 145 AG (108 kw), sukurtas bendradarbiaujant „Renault“ ir „Volvo“. „604“ buvo didelis sedanas, kurį „Peugeot“ pradėjo gaminti po ilgos pertraukos (prieš tai buvęs tos pačios klasės, 1934 m. modelis „Peugeot 601“).

Praktiškai, „Peugeot 604“ buvo pirmasis šios klasės „Peugeot“ automobilių atstovas, galintis konkuruoti su panašiais kitų gamintojų automobiliais. Pirminė mašinos kaina siekė 10 990 dolerių. „604“ turėjo tvirtą važiuoklę, kuri garantavo tolygų važiavimą ir plačias duris, kurios palengvino keleivių išlaipinimą ir įlaipinimą, tokiu būdu automobilį buvo galima naudoti kaip limuziną.

Visgi „604“ modelis nepateisino į jį dėtų vilčių. Produkcijos kiekis sudarė 155 tūkst. vienetų, o tai, lyginant su panašiai kainuojančiu „Rover 3500“, buvo dvigubai mažiau. Tačiau „Peugeot“ sugebėjo gauti pelno nuo kiekvieno automobilio, dėl to, kad naudojo dalį tų pačių detalių kaip ir „Peugeot 504“. Šiuolaikiniai žurnalistai automobiliui priskyrė „neambicingą“ dizainą, techninių naujovių trūkumą, kuklią gamybą ir rūdžių problemą. Kitų nuomone nedidelius pardavimus lėmė energetinė krizė. „Peugeot“ partneriai „Renaul“t ir „Volvo“ nusprendė, kad per daug investavo į „604“ modelio variklio projektavimą ir atsisakymas jį gaminti būtų neracionalus.

Aštuntojo dešimtmečio pabaigoje „Peugeot“ ir „[[Citroën]“] gamino du verslo klasės automobilius – neįvertintą ir klasikinį („604“) bei savitą ir avangardišką („CX“).

„PSA Peugeot Citroën“ nusprendė su „Chrysler Europe“ pagalba pristatyti naują automobilį, galintį konkuruoti su „604“ ir „CX“ modeliais. Jis buvo pradėtas gaminti 1980 m. ir pavadintas „Talbot Tagora“. Naujasis projektas patyrė visišką nesėkmę, „Tagora“ pardavimai lyginant su „Peugeot 604“ sudarė 20 %, su „Citroën CX“ – 2 %.

Vokiečių automobilių gamintojai pasinaudojo šia situacija užimdami geresnę poziciją rinkoje. Taip, 1974 m. pradedami gaminti 5 serijos „BMW“ automobiliai, pasižymintys puikia kokybe. Vokietijos gamintojams pavyksta užimti vietą verslo automobilių rinkoje ir ją išsaugoti 15 metų, kol šiame segmente nepasirodo japonų automobilių gamintojai.

Prancūzijos mašinos neturėjo tokio pasisekimo rinkoje po „Citroën DS“ įpėdinio „Citroën CX“ pristatymo automobilių rinkai. „604“ projektavimas buvo noras sukurti lygiavertį rinkos konkurentą.

Pardavimus stipriai paveikė 1973 m. energetinė krizė, kuri labiausiai smogė didelių automobilių gamintojams. „Peugeot“ išleido keletą supaprastintų „604“ modelio serijų, bet jos nepadidino bendro gamybos kiekio.

Visgi, „604“ tapo pirmuoju serijiniu automobiliu su turbodyzeliniu varikliu (XD2S) – Indenor, kurio darbinis tūris 2304 cm³. Variklis buvo patikimas, bet turėjo trūkumą, būdingą to meto dyzeliams – sunkų užvedimą blogu oru. Problema buvo išspresta įsukant patobulintas pakaitinimo žvakes.

Pardavimai, buvę ir taip žemame lygyje, devintojo dešimtmečio pradžioje krito dar žemiau ir 1985 m. „Peugeot 604“ gamyba buvo nutraukta. Kitas verslo klasės modelis „Peugeot 605“ pradėtas gaminti tik 1989 m.

Pagal kai kuriuos duomenis, 2009 m. rugpjūtį, Jungtinėje Karalystėje suskaičiuota 15 „Peugeot 604“ automobilių.

Laiko linija 
 1975 m. – pradėta gaminti „604 SL“ komplektacija su 3 pavarų automatine arba 4 pavarų mechanine greičių dėže. Automobilių kaina buvo 44 700 prancūzijos frankų.
 1977 m. – „604 V6 SL“ komplektacija parduodama JAV.
 1978 m. – pradedami gaminti „Ti“ modeliai su dyzeliniais varikliais ir Bosch K-Jetronic įpurškimo sistemomis (neeksportuojami į JAV).
 1979 m. – pakeisti kuro įpilimo angos matmenys. Pradėti gaminti modeliai su 2,3 l turbodyzeliniais varikliais. Automobiliai su benzininiais varikliais nebeeksportuojami į JAV.
 1980 m. – pradėti montuoti nauji galinio vaizdo veidrodėliai, oranžinės spalvos posūkio žibintai, plastikinės panelės ir pavarų perjungimo svirtys, panaikinta emblema nuo variklio dangčio. Išleista ribota Grand Comfort serija su elektriniais stiklų pakelėjais, stoglangiu ir t. t.
 1982 m. – nutraukta „604 SL“ gamyba.
 1983 m. – pradėti gaminti modeliais „GTi“ su 2,8 benzininiu varikliu ir „GTD“T su dyzeliniu varikliu. Po 1984 m. eksportas į JAV visiškai nutrauktas.
 1985 m. – nutraukta „604“ modelio gamyba. 1989 m. jį pakeitė priekiniais ratais varomas modelis „605“.

Varikliai 
 2,3 l (2304 cm³) 4 cilindrų dyzelis
 2,5 l (2498 cm³) 4 cilindrų dyzelis
 2,7 l (2664 cm³) PRV V6
 2,8 l (2849 cm³) PRV V6

Įdomūs faktai 
„Peugeot 604“, kaip asmeninį automobilį naudojo VDR politikas, komuistų partijos lyderis Ėrichas Honekeris ir Prancūzijos prezidentas Valeri Žiskar Destenas.

Šaltiniai 

604